CELEX: 
Language: lv
Date: 2020-07-17 00:00:00
Title: KOMISIJAS DELEĢĒTĀ REGULA (ES) …/.. ar kuru Eiropas Parlamenta un Padomes Regulu (ES) 2016/1011 papildina attiecībā uz paziņojumā par etalonu sniedzamo skaidrojumu par to, kā katrā sniegtajā un publicētajā etalonā atspoguļoti vidiskie, sociālie un pārvaldības faktori

EIROPAS
                            KOMISIJA
                                                      Briselē, 17.7.2020.
                                                      C(2020) 4744 final
                       KOMISIJAS DELEĢĒTĀ REGULA (ES) …/..
                                        (17.7.2020),
   ar kuru Eiropas Parlamenta un Padomes Regulu (ES) 2016/1011 papildina attiecībā uz
       paziņojumā par etalonu sniedzamo skaidrojumu par to, kā katrā sniegtajā un
           publicētajā etalonā atspoguļoti vidiskie, sociālie un pārvaldības faktori
                                 (Dokuments attiecas uz EEZ)
LV                                                                                    LV
 ---pagebreak---                                        PASKAIDROJUMA RAKSTS
   1.        DELEĢĒTĀ AKTA KONTEKSTS
   1.1.      Vispārīgais konteksts
   Eiropas Savienība 2015. gadā parakstīja Parīzes klimata nolīgumu. Nolīgumā ir noteikts
   mērķis stiprināt reakciju uz klimata pārmaiņām, cita starpā pieskaņojot investīciju plūsmas
   izvirzītajam kursam uz mazām siltumnīcefekta gāzu emisijām un klimatnoturīgu attīstību.
   Paziņojumā “Eiropas zaļais kurss” apliecināts, ka vajadzīgi ilgtermiņa signāli, lai finanšu un
   kapitāla plūsmas virzītu uz zaļajām investīcijām un novērstu aktīvu kļūšanu par balastu. Šis
   deleģētais akts veicinās šā konkrētā mērķa sasniegšanu. Tas turklāt papildina iepriekš,
   2018. gada martā pieņemto rīcības plānu “Ilgtspējīgas izaugsmes finansēšana”, ar kuru tika
   aizsākta vērienīga un vispusīga stratēģija ilgtspējīga finansējuma jomā un kura mērķis ir
   pārvirzīt kapitāla plūsmas uz ilgtspējīgām investīcijām, lai panāktu ilgtspējīgu un iekļaujošu
   izaugsmi.
   Raugoties plašāk, Eiropas zaļais kurss ir Eiropas Savienības atbilde uz klimata un vides
   problēmām, kuru risināšana ir šīs paaudzes virsuzdevums. Šis kurss ir jauna izaugsmes
   stratēģija, kuras mērķis ir pārveidot ES par taisnīgu un labklājīgu sabiedrību ar mūsdienīgu,
   resursefektīvu un konkurētspējīgu ekonomiku, kurā siltumnīcefekta gāzu neto emisijas
   2050. gadā būtu nulle, tiktu aizsargāta vide un iedzīvotāju veselība un ekonomiskā izaugsme
   būtu atsaistīta no resursu patēriņa. Tā kā lielākā daļa ilgtspējīgu investīciju nākamajā
   desmitgadē būs jānodrošina uzņēmumiem un mājsaimniecībām, ir būtiski dot skaidrus
   ilgtermiņa signālus, lai virzītu investorus uz ilgtspējīgām investīcijām.
   Ar Eiropas Parlamenta un Padomes Regulu (ES) 2016/10111 (Etalonu regula) ir izveidots
   kopējs satvars nolūkā nodrošināt Eiropas Savienības finanšu instrumentos, finanšu līgumos
   vai ieguldījumu fondos izmantoto etalonu precizitāti un integritāti. Tādējādi Etalonu regula
   tiecas veicināt iekšējā tirgus pienācīgu darbību, vienlaikus nodrošinot augstu patērētāju un
   investoru aizsardzības līmeni.
   Komisija 2018. gada 24. maijā publicēja priekšlikumu grozīt Etalonu regulu saskaņā ar rīcības
   plānu “Ilgtspējīgas izaugsmes finansēšana” ar mērķi paredzēt Savienības standartus attiecībā
   uz mazoglekļa etalonu noteikšanas metodoloģiju.
   Ar Eiropas Parlamenta un Padomes Regulu (ES) 2019/20892, ar kuru grozīta Etalonu regula,
   tika ieviesta jauna etalonu kategorija, proti, tā sauktie ES klimata etaloni (ES klimata pārejas
   etaloni un Parīzes nolīgumam pielāgotie ES etaloni) un tika noteikta prasība par visiem
   etaloniem atklāt ar ilgtspēju saistīto informāciju.
   1.2.      Deleģētās regulas mērķis
   Šīs deleģētās regulas mērķis ir izklāstīt paziņojumā par etalonu iekļaujamo skaidrojumu par
   to, kā katrā sniegtajā un publicētajā etalonā vai attiecīgā gadījumā etalonu grupā tiek
   atspoguļoti vidiskie, sociālie un pārvaldības (VSP) faktori.
   1
           Eiropas Parlamenta un Padomes Regula (ES) 2016/1011 (2016. gada 8. jūnijs) par indeksiem, ko
           izmanto kā etalonus finanšu instrumentos un finanšu līgumos vai ieguldījumu fondu darbības rezultātu
           mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014
           (OV L 171, 29.6.2016., 1. lpp.).
   2
           Eiropas Parlamenta un Padomes Regula (ES) 2019/2089 (2019. gada 27. novembris), ar ko groza
           Regulu (ES) 2016/1011 attiecībā uz ES klimata pārejas etaloniem, Parīzes nolīgumam pielāgotiem ES
           etaloniem un ar ilgtspēju saistītu informācijas atklāšanu attiecībā uz etaloniem (OV L 317, 9.12.2019.,
           17. lpp.).
LV                                                         1                                                       LV
 ---pagebreak---    Ņemot vērā to raksturu un specifiku, VSP fatorus nevar atspoguļot etalonos, kas ietver
   atvasinātos instrumentus kredītriska nodošanai, piemēram, kredītriska mijmaiņas darījumus.
   Turklāt nav zināmi indeksi, kas strukturēti, pamatojoties uz finanšu līgumiem par cenu
   starpību vai emisijas kvotām. Tāpēc uz šiem etaloniem nebūtu jāattiecina prasība paskaidrot,
   kā VSP faktori tiek atspoguļoti katrā sniegtajā un publicētajā etalonā vai etalonu grupā.
   1.3.      Juridiskais pamats
   Šī deleģētā regula ir balstīta uz Etalonu regulas 27. panta 2.b punktā paredzēto pilnvarojumu.
   2.        PIRMS AKTA PIEŅEMŠANAS NOTIKUSĪ APSPRIEŠANĀS
   Komisija 2018. gada jūnijā izveidoja tehnisko ekspertu grupu ilgtspējīga finansējuma
   jautājumos (TEG). TEG uzdevumu vidū bija uzdevums sniegt Komisijai ieteikumus par
   prasībām attiecībā uz VSP informācijas atklāšanu paziņojumā par etalonu.
   2019. gada jūnijā TEG publicēja ziņojuma starpposma redakciju, par kuru 2019. gada vasarā
   tika lūgts sniegt atsauksmes.
   2019. gada 30. septembrī TEG publicēja galīgo ziņojumu. Šis galīgais ziņojums ir pieejams
   šeit:
   https://ec.europa.eu/info/sites/info/files/business_economy_euro/banking_and_finance/docum
   ents/190930-sustainable-finance-teg-final-report-climate-benchmarks-and-disclosures_en.pdf.
   Komisijas darbinieki 2019. gada rudenī un 2020. gada pirmajā pusē rīkoja sanāksmes ar
   ieinteresētajām personām, lai apspriestu turpmāk pieņemamos deleģētos aktus. Ievērojot
   labāka regulējuma noteikumus, deleģēto aktu projekti tika publicēti Labāka regulējuma
   portālā, lai četras nedēļas 2020. gada aprīlī un maijā darītu tos pieejamus atsauksmju
   sniegšanai. Kopumā apspriešanā piedalījās 36 ieinteresētās personas. Turklāt deleģēto aktu
   projekti tika prezentēti un apspriesti Eiropas Vērtspapīru komitejas ekspertu grupas
   2020. gada maija sanāksmē, kurā piedalījās dalībvalstu eksperti un novērotāji no Eiropas
   Parlamenta.
   3.        IETEKMES NOVĒRTĒJUMS
   Saskaņā ar Etalonu regulu, ievērojot grozījumus ar Regulu (ES) 2019/2089, Komisija ir
   pilnvarota attiecībā uz etaloniem noteikt ar ilgtspēju saistītus pasākumus. Pasākumi ir trejādi:
   prasību minimums attiecībā uz ES klimata pārejas etalonu un Parīzes nolīgumam pielāgoto
   ES etalonu izveidi, satura minimums skaidrojumā par to, kā etalonu noteikšanas
   metodoloģijas pamatelementos atspoguļoti VSP faktori, un informācija, kas etalonu
   administratoram paziņojumā par etalonu jāsniedz par to, kā atspoguļoti VSP faktori.
   Komisija bija uzdevusi TEG sniegt tehniskos ieteikumus par visiem šiem aspektiem. TEG
   savu galīgo ziņojumu par klimata etaloniem un VSP informācijas atklāšanu attiecībā uz
   etaloniem publicēja 2019. gada septembrī, balstoties uz ieinteresēto personu daudzējādu
   iesaisti tādos formātos kā apaļā galda diskusijas, darbsemināri un sešas nedēļas ilga
   apspriešana, kas notika 2019. gada vasarā.
   TEG ziņojums
   TEG galīgajā ziņojumā ir ietverts prasību minimums attiecībā uz ES klimata pārejas etalonu
   un Parīzes nolīgumam pielāgoto ES etalonu izveidi un visiem etaloniem (ar dažiem
   izņēmumiem) piemērojamais prasību minimums attiecībā uz informācijas atklāšanu par VSP.
LV                                                  2                                               LV
 ---pagebreak---    Komisija ir izskatījusi visu sniegto informāciju, tostarp TEG ziņojumu un TEG rīkotajā
   apspriešanā saņemtās atbildes, kā arī informāciju, kuru ieinteresētās personas Komisijai
   sniedza divpusējās sanāksmēs vai telekonferencēs.
   Lai gan Komisija visumā piekrīt TEG pieejai, deleģētie akti vairākos aspektos tomēr atkāpjas
   no TEG ziņojuma, jo īpaši attiecībā uz VSP informācijas atklāšanas prasībām. Mērķis ir
   racionalizēt un vienkāršot TEG pieeju, lai nodrošinātu lielāku skaidrību par rādītāju kopumu
   un informāciju, kuru etalonu administratoriem prasīts atklāt. Izmaiņas ir formulētas vienkāršā
   valodā, un tās precizē TEG piedāvātos tehniskos ieteikumus, palielina pārredzamību un
   nodrošina lielāku paredzamību etalonu administratoriem.
   Nosakot kritēriju minimumu attiecībā uz ES klimata pārejas etalonu un Parīzes nolīgumam
   pielāgoto ES etalonu izveidi un VSP informācijas atklāšanas prasībām, Komisija ņēma vērā
   vispārējo samērīguma principu un vienlaikus paredzēja etalonu administratoriem zināmu
   elastību.
   Samērīgums
   Deleģētajos aktos paredzēti konkrētie noteikumi par jaunajiem ES klimata etaloniem un VSP
   informācijas atklāšanas prasībām, ievērojot Etalonu regulā ietvertos pilnvarojumus un
   nodrošinot minētās regulas samērīgu piemērošanu.
   Ņemot vērā TEG ziņojumu un no ieinteresētajām personām saņemtās atsauksmes, Komisija
   centās panākt samērīgu pieeju prasību minimumam attiecībā uz ES klimata pārejas etalonu un
   Parīzes nolīgumam pielāgoto ES etalonu izveidi un VSP informācijas atklāšanas prasību
   minimumu, kas jāievēro etalonu administratoriem.
   Atbilstoši Etalonu regulā ietvertajam pilnvarojumam Komisija uzskata, ka VSP informācijas
   atklāšanas prasības attiecībā uz metodoloģiju ir jānošķir no VSP informācijas atklāšanas
   prasībām attiecībā uz paziņojumu par etalonu, jo no investoru viedokļa to mērķi atšķiras.
   Etalonu administratoriem pašlaik vēl nav jāatklāj VSP faktoru saraksts, lai gan vairāki
   administratori to jau dara tā dēvētajās “faktu lapās”. Tādējādi šīs informācijas sniegšana tikai
   dažiem būs jaunums. Komisijas mērķis ir šīs prasības pēc iespējas pieskaņot jau pastāvošajai
   tirgus praksei un rādītājiem, lai novērstu nesamērīgas izmaksas. Šā iemesla dēļ izvēlētie VSP
   faktori balstās uz TEG ziņojumā ietverto ieteikumu, kurš tika plaši apspriests ar tirgus
   dalībniekiem. Komisija arī ierosina pielāgot TEG piedāvāto pieeju, racionalizējot jo īpaši
   sarakstu ar VSP faktoriem, par kuriem jāatklāj informācija, vienkāršojot izmantoto
   terminoloģiju un attiecīgā gadījumā atsaucoties uz starptautiskajiem standartiem, līgumiem un
   konvencijām.
   Turklāt Komisija neplāno uzdot VSP reitingu informācijas atklāšanu attiecībā uz visiem
   etaloniem, jo šis jautājums tiek risināts atsevišķā un paralēlā darbplūsmā saskaņā ar rīcības
   plānu par ilgtspējīgu finansēšanu.
   Visbeidzot, kaut arī TEG ziņojumā ir ieteikts izmantot “zaļā finansējuma attiecību pret
   brūno”, šis rādītājs deleģētajos aktos nav iekļauts, jo šie jēdzieni ES līmenī vēl nav definēti un
   tiek skatīti atsevišķā un paralēlā darbplūsmā saistībā ar topošo taksonomijas regulu.
   Elastība
   Deleģētajā aktā par ES klimata pārejas etalonu un Parīzes nolīgumam pielāgoto etalonu
   minimālajiem standartiem noteiktās prasības paredz zināmu elastību šo etalonu noteikšanas
   metodoloģijas izstrādē, lai tirgus dalībnieki varētu izstrādāt novatoriskas stratēģijas un
   pielāgoties investoru konkrētajām vajadzībām.
LV                                                 3                                                  LV
 ---pagebreak---    Deleģētajā aktā par satura minimumu skaidrojumā par to, kā etalonu noteikšanas
   metodoloģijā atspoguļoti VSP faktori, etalonu administratoriem prasīts ziņot tikai par tiem
   VSP faktoriem, kurus tie izmanto, cenšoties sasniegt VSP mērķus, un par to, kā tie to dara.
   Savukārt deleģētajā aktā attiecībā uz paziņojumu par etalonu paredzēts, ka etalonu
   administratoriem, kuri netiecas sasniegt VSP mērķus, prasības nebūs saistošas, ja tie to būs
   skaidri norādījuši attiecīgajā veidnē, kas pievienota paziņojumam par etalonu.
   3.1.      IZMAKSU UN IEGUVUMU ANALĪZE
   Vienā no deleģētajiem aktiem ir noteikti ES klimata pārejas etalonu un Parīzes nolīgumam
   pielāgoto ES etalonu izveides minimālie standarti. Abi etaloni ir brīvprātīgi marķējumi, tāpēc
   minētajā deleģētajā aktā noteiktās prasības attiecas tikai uz tiem etalonu administratoriem,
   kuri izvēlas piemērot šos noteikumus. Tā kā deleģētais akts nosaka tikai minimālos
   standartus, etalonu administratori, izstrādājot etalonus, varēs rīkoties zināmā mērā elastīgi,
   līdz ar to atbilstības nodrošināšanas izmaksas būs ierobežotas. Raugoties plašāk, šī pieeja
   nodrošinātu skaidrus un saskaņotus noteikumus par šādu etalonu izstrādi, tādējādi potenciāli
   ļaujot samazināt iekšējās rīcībpolitikas izstrādāšanas izmaksas un reizē dodot tirgus
   dalībniekiem iespēju izstrādāt novatoriskas stratēģijas un apmierināt to investoru
   pieprasījumu, kuri vēlas īstenot klimatam labvēlīgu investīciju stratēģiju.
   Abos pārējos deleģētajos aktos par VSP informācijas minimumu, kas jāatklāj attiecībā uz
   metodoloģiju, un VSP informācijas minimumu, kas jāatklāj paziņojumā par etalonu, tiks
   noteikta prasība etalonu administratoriem pielāgot IT infrastruktūru, ņemot vērā jauno
   informācijas plūsmu un informācijas atklāšanas prasības. Jāuzsver, ka VSP informācijas
   atklāšana tā dēvētajās “faktu lapās” jau patlaban ir ierasta tirgus prakse etalonu administratoru
   vidū, tāpēc sagaidāms, ka atbilstības nodrošināšanas izmaksas sakarā ar jaunajiem
   noteikumiem būs ierobežotas.
   VSP informācija, kas būs jāatklāj etalonu administratoriem, uzlabos etalonu salīdzināmību un
   sniegs skaidrību investoriem, kuri vēlas veikt uz faktiem balstītas ar klimatu saistītās
   investīcijas.
   3.2.      SUBSIDIARITĀTE
   Etalonu regula uzliek saistības kopumā un ir tieši piemērojama visās dalībvalstīs. Minētajā
   regulā ir noteikts pārejas periods attiecībā uz kritiski svarīgajiem etaloniem un trešo valstu
   etaloniem, kurus Savienībā bez atļaujas var turpināt izmantot līdz 2021. gada beigām.Etalonu
   regulas juridiskais pamats ir Līguma par Eiropas Savienības darbību 114. pants, un visām
   izmaiņām minētajā regulā ir jāatbilst tam pašam juridiskajam pamatam.
   Arvien vairāk investoru īsteno mazoglekļa investīciju stratēģijas un investīciju portfeļu
   snieguma mērīšanai izmanto mazoglekļa etalonus.
   Lai uzturētu iekšējā tirgus pienācīgu darbību investoru labā un nodrošinātu augstu patērētāju
   un investoru aizsardzības līmeni, ar grozīto Etalonu regulu ir ieviests tiesiskais regulējums,
   kas Savienības līmenī paredz prasību minimumu attiecībā uz ES klimata pārejas etaloniem un
   Parīzes nolīgumam pielāgotajiem ES etaloniem. ES klimata pārejas etalonu un Parīzes
   nolīgumam pielāgoto ES etalonu ieviešana, kuras pamatā ir Parīzes nolīguma saistībām par
   oglekļa emisijām atbilstoša metodoloģija, uzlabos pārredzamību un palīdzēs novērst
   zaļmaldināšanu.
   Ja nebūs saskaņota regulējuma, kas nodrošinātu mazoglekļa etalonu precizitāti un integritāti
   galvenajās kategorijās, ko izmanto individuālajos vai kolektīvajos investīciju portfeļos, ir
   iespējams, ka dalībvalstu atšķirīgās pieejas radītu šķēršļus iekšējā tirgus pienācīgai darbībai.
LV                                                  4                                                LV
 ---pagebreak---    4.       DELEĢĒTĀ AKTA JURIDISKIE ASPEKTI
   Tiesības pieņemt šos deleģētos aktus ir paredzētas Regulas (ES) 2016/1011 49. pantā.
           1. pantā ir izklāstītas šajā regulā piemērojamās definīcijas.
           2. pantā ir precizēts skaidrojuma par to, kā tiek atspoguļoti VSP faktori, saturs.
           3. pantā ir precizēts, kad etalonu administratoriem ir jāatjaunina paziņojuma par
            etalonu veidne.
LV                                                  5                                          LV
 ---pagebreak---                             KOMISIJAS DELEĢĒTĀ REGULA (ES) …/..
                                                (17.7.2020),
     ar kuru Eiropas Parlamenta un Padomes Regulu (ES) 2016/1011 papildina attiecībā uz
          paziņojumā par etalonu sniedzamo skaidrojumu par to, kā katrā sniegtajā un
              publicētajā etalonā atspoguļoti vidiskie, sociālie un pārvaldības faktori
                                         (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes Regulu (ES) 2016/1011 (2016. gada 8. jūnijs) par
   indeksiem, ko izmanto kā etalonus finanšu instrumentos un finanšu līgumos vai ieguldījumu
   fondu darbības rezultātu mērīšanai, un ar kuru groza Direktīvu 2008/48/EK,
   Direktīvu 2014/17/ES un Regulu (ES) Nr. 596/20143, un jo īpaši tās 27. panta 2.b punktu,
   tā kā:
   (1)     Parīzes nolīgumā, kurš pieņemts saskaņā ar Apvienoto Nāciju Organizācijas Vispārējo
           konvenciju par klimata pārmaiņām (turpmāk “Parīzes nolīgums”) un kuru Savienība
           apstiprināja 2016. gada 5. oktobrī4, ir noteikts mērķis stiprināt reakciju uz klimata
           pārmaiņām, cita starpā pieskaņojot investīciju plūsmas izvirzītajam kursam uz mazām
           siltumnīcefekta gāzu emisijām un klimatnoturīgu attīstību.
   (2)     2019. gada 11. decembrī Komisija pieņēma paziņojumu Eiropas Parlamentam,
           Eiropadomei, Padomei, Eiropas Ekonomikas un sociālo lietu komitejai un Reģionu
           komitejai “Eiropas zaļais kurss”5. Minētais Eiropas zaļais kurss ir jauna izaugsmes
           stratēģija, kuras mērķis ir pārveidot Savienību par taisnīgu un labklājīgu sabiedrību ar
           mūsdienīgu, resursefektīvu un konkurētspējīgu ekonomiku, kurā siltumnīcefekta gāzu
           neto emisijas 2050. gadā būtu nulle un ekonomiskā izaugsme būtu atsaistīta no resursu
           patēriņa. Eiropas zaļā kursa sekmīga īstenošana paredz, ka investoriem jādod skaidri
           ilgtermiņa signāli, lai novērstu aktīvu kļūšanu par balastu un piesaistītu ilgtspējīgu
           finansējumu.
   (3)     Regulā (ES) 2016/1011 ir noteikts, ka etalonu administratoriem paziņojumā par
           etalonu ir jāpaskaidro, kā vidiskie, sociālie un pārvaldības (VSP) faktori tiek
           atspoguļoti katrā sniegtajā un publicētajā etalonā vai etalonu grupā.
   (4)     Ja pastāvētu dažādi veidi, kā tiek atspoguļoti VSP faktori, etalonus nevarētu salīdzināt
           un būtu neskaidrs VSP faktoru tvērums un mērķi. Tādēļ ir jāprecizē minētā
           skaidrojuma saturs un jānosaka izmantojamā veidne.
   3
           OV L 171, 29.6.2016., 1. lpp.
   4
           Padomes Lēmums (ES) 2016/1841 (2016. gada 5. oktobris) par to, lai Eiropas Savienības vārdā
           noslēgtu Apvienoto Nāciju Organizācijas Vispārējās konvencijas par klimata pārmaiņām ietvaros
           pieņemto Parīzes nolīgumu (OV L 282, 19.10.2016., 1. lpp.).
   5
           COM(2019) 640 final.
LV                                                    6                                                  LV
 ---pagebreak---    (5)    Lai investoriem sniedzamā informācija būtu labāk pielāgota, prasībā par katru sniegto
          un publicēto etalonu vai etalonu grupu izskaidrot, kā atspoguļoti VSP faktori, būtu
          jāņem vērā pamatā esošie aktīvi, uz kuriem etaloni balstās. Šī regula nebūtu jāpiemēro
          etaloniem, kuriem nav pamatā esošu aktīvu, kas ietekmē klimata pārmaiņas,
          piemēram, procentu likmju etaloniem un ārvalstu valūtas etaloniem.
   (6)    Skaidrojumā par to, kā tiek atspoguļoti VSP faktori, būtu jāatklāj attiecīgo VSP
          faktoru atbilstīgais vērtējums attiecībā pret etalonu, norādot agregēto svērto vidējo
          vērtību. Šāds vērtējums nebūtu jāatklāj par katru etalonu komponentu. Gadījumos, kad
          tas ir nozīmīgi un lietderīgi, būtu jāparedz iespēja etalonu administratoriem sniegt
          papildu informāciju par VSP.
   (7)    Ņemot vērā to īpašības un mērķus, būtu jānosaka īpašas informācijas atklāšanas
          prasības attiecībā uz ES klimata pārejas etaloniem un Parīzes nolīgumam
          pielāgotajiem ES etaloniem, kā arī attiecībā uz nozīmīgiem obligāciju un kapitāla
          vērtspapīru etaloniem.
   (8)    Lai etalonu lietotājiem būtu nodrošināta pareiza un atjaunināta informācija, etalonu
          administratoriem būtu jāatjaunina sniegtā informācija, atspoguļojot visas paziņojumā
          par etalonu veiktās izmaiņas, un būtu jānorāda informācijas atjaunināšanas iemesli un
          datumi,
   IR PIEŅĒMUSI ŠO REGULU.
                                                 1. pants
                                               Definīcijas
   Šajā regulā piemēro šādas definīcijas:
   (a)      “kapitāla vērtspapīri” ir biržas sarakstā iekļautas akcijas;
   (b)      “fiksētie ienākumi” ir biržas sarakstā iekļauti parāda vērtspapīri, izņemot
            vērtspapīrus, ko emitējis valsts emitents;
   (c)      “valsts parāds” ir parāda vērtspapīri, ko emitē valsts emitents.
                                                 2. pants
         Skaidrojums par to, kā katra talonā vai etalonu grupā atspoguļoti VSP faktori
   2.       Etalonu administratori, izmantojot I pielikumā sniegto veidni, izskaidro, kā katrā to
            sniegtajā un publicētajā etalonā vai etalonu grupā atspoguļoti II pielikumā minētie
            vidiskie, sociālie un pārvaldības (VSP) faktori.
            Pirmajā daļā noteikto prasību nepiemēro procentu likmei un ārvalstu valūtas
            etaloniem.
   3.       1. punktā minētajā skaidrojumā iekļauj VSP faktoru vērtējumu attiecībā pret
            atbilstīgo etalonu un etalonu grupu, norādot agregēto svērto vidējo vērtību.
   4.       Tā vietā, lai attiecībā uz konkrētiem etaloniem sniegtu visu šīs regulas I pielikumā
            noteiktajā veidnē prasīto informāciju, etalonu administratori var minēto informāciju
            aizstāt ar paziņojumā par etalonu iekļautu hipersaiti uz tīmekļa vietni, kurā ietverta
            visa minētā informācija.
   5.       Ja etalonos kombinēti dažādi pamatā esošie aktīvi, etalonu administratori
            skaidrojumu par VSP faktoru atspoguļošanu sniedz par katru pamatā esošo aktīvu.
LV                                                   7                                             LV
 ---pagebreak---    6.        Etalonu administratori sniegtajā skaidrojumā par VSP faktoriem, par kuriem sniegta
             informācija, iekļauj atsauci uz izmantotajiem datu avotiem un standartiem.
   7.        Etalonu administratori, kas atklāj papildu VSP faktorus saskaņā ar Komisijas
             Deleģētās regulas (ES) …/… [PB: iekļaut numuru un atsauci uz Komisijas deleģēto
             regulu, ar kuru Eiropas Parlamenta un Padomes Regulu (ES) 2016/1011 papildina
             attiecībā uz satura minimumu skaidrojumā par to, kā etalonu noteikšanas
             metodoloģijā atspoguļoti vidiskie, sociālie un pārvaldības faktori]6 1. panta
             4. punktu, iekļauj šo papildu VSP faktoru vērtējumu.
                                                       3. pants
                                   Sniegtā skaidrojuma atjaunināšana
   Etalonu administratori atjaunina sniegto skaidrojumu ikreiz, kad notiek būtiskas izmaiņas
   attiecībā uz VSP faktoriem, un jebkurā gadījumā vismaz reizi gadā. Tie norāda atjaunināšanas
   iemeslus.
                                                       4. pants
                                      Stāšanās spēkā un piemērošana
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā
   Vēstnesī.
   Šī regula uzliek saistības kopumā un ir tieši piemērojama visās dalībvalstīs.
   Briselē, 17.7.2020
                                                        Komisijas vārdā –
                                                        priekšsēdētāja
                                                        Ursula VON DER LEYEN
   6
           Komisijas Deleģētā regula (ES) …/… (…), ar kuru Eiropas Parlamenta un Padomes Regulu (ES)
           2016/1011 papildina attiecībā uz satura minimumu skaidrojumā par to, kā etalonu noteikšanas
           metodoloģijā atspoguļoti vidiskie, sociālie un pārvaldības faktori (OV L …, …., …. lpp.).
LV                                                         8                                           LV
 ---documentbreak---                             EIROPAS
                            KOMISIJA
                                                      Briselē, 17.7.2020.
                                                      C(2020) 4744 final
                                                      ANNEXES 1 to 2
                                        PIELIKUMI
                                       dokumentam
                      KOMISIJAS DELEĢĒTĀ REGULA (ES) .../...,
   ar kuru Eiropas Parlamenta un Padomes Regulu (ES) 2016/1011 papildina attiecībā uz
       paziņojumā par etalonu sniedzamo skaidrojumu par to, kā katrā sniegtajā un
           publicētajā etalonā atspoguļoti vidiskie, sociālie un pārvaldības faktori
LV                                                                                    LV
 ---pagebreak---                                                       I PIELIKUMS
       SKAIDROJUMA PAR TO, KĀ VIDISKIE, SOCIĀLIE UN PĀRVALDĪBAS (VSP)
        FAKTORI TIEK ATSPOGUĻOTI PAZIŅOJUMĀ PAR ETALONU, VEIDLAPA
              SKAIDROJUMA PAR TO, KĀ VSP FAKTORI TIEK ATSPOGUĻOTI
                                         PAZIŅOJUMĀ PAR ETALONU
                                      1. SADAĻA - VSP FAKTORU APSVĒRUMI
   1. postenis. Etalona administratora
   nosaukums.
   2. postenis. Etalona vai etalonu grupas
   veids.
   Izvēlieties attiecīgo pamatā esošo aktīvu
   no II pielikumā sniegtā saraksta.
   3. postenis. Etalona vai etalonu grupas
   nosaukums.
   4. postenis. Vai etalona administratora       □ Jā □ Nē
   portfelī ir kādi ES klimata pārejas
   etaloni, Parīzes nolīgumam pielāgoti ES
   etaloni, etaloni, kas tiecas sasniegt VSP
   mērķus, vai etaloni, kuros ņemti vērā
   VSP faktori?
   5. postenis. Vai etalonam vai etalonu         □ Jā □ Nē
   grupai ir VSP mērķi?
   6. postenis. Ja atbilde uz 5. posteni ir pozitīva, sniedziet sīkāku informāciju (vērtējumu) attiecībā uz VSP
   faktoriem, kas uzskaitīti II pielikumā, par katru etalonu grupu agregētā līmenī.
   VSP faktorus atspoguļo attiecībā uz agregēto svērto vidējo vērtību etalonu grupas līmenī.
   a) kombinēto VSP faktoru saraksts:            Sīkāka informācija par katru faktoru:
   b) vides faktoru saraksts:                    Sīkāka informācija par katru faktoru:
   c) sociālo faktoru saraksts:                  Sīkāka informācija par katru faktoru:
   d) pārvaldības faktoru saraksts:              Sīkāka informācija par katru faktoru:
   7. postenis. Ja atbilde uz 5. posteni ir pozitīva, norādīt sīkāku informāciju (vērtējumu) par katru etalonu saistībā
   ar VSP faktoriem, kas uzskaitīti II pielikumā, atkarībā no attiecīgā pamatā esošā aktīva.
   Vai arī visu šo informāciju var sniegt, norādot hipersaiti uz etalona administratora tīmekļa vietni, kas iekļauta
   paziņojumā par etalonu. Informācijai tīmekļa vietnē jābūt viegli pieejamai. Etalonu administratori nodrošina, ka
   to tīmekļa vietnē publicētā informācija ir pieejama piecus gadus.
   VSP faktoru vērtējumu neatklāj par katru etalona komponentu, bet to sniedz attiecībā uz etalona agregēto svērto
   vidējo vērtību.
LV                                                            1                                                         LV
 ---pagebreak---    a) kombinēto VSP faktoru saraksts:           Sīkāka informācija par katru faktoru:
   b) vides faktoru saraksts:                   Sīkāka informācija par katru faktoru:
   c) sociālo faktoru saraksts:                 Sīkāka informācija par katru faktoru:
   d) pārvaldības faktoru saraksts:             Sīkāka informācija par katru faktoru:
   Hipersaite uz informāciju par VSP
   faktoriem attiecībā uz katru etalonu:
   8. postenis. Izmantotie datu avoti un standarti
   a) to datu avotu apraksts, kurus izmanto,
   lai paziņojumā par etalonu sniegtu
   informāciju par VSP faktoriem.
   Aprakstiet, kā tiek iegūti dati, kas
   izmantoti, lai sniegtu informāciju par
   VSP faktoriem paziņojumā par etalonu,
   un vai un kādā mērā dati tiek aplēsti vai
   paziņoti;
   b) atsauces standarti.
   Uzskaitiet       papildstandartus,      kas
   izmantoti ziņošanai saskaņā ar 6. un/vai
   7. posteni.
    2. SADAĻA – PAPILDU INFORMĀCIJAS ATKLĀŠANAS PRASĪBAS ATTIECĪBĀ UZ ES KLIMATA
                 PĀREJAS ETALONIEM UN PARĪZES NOLĪGUMAM PIELĀGOTIEM ES ETALONIEM
   9. postenis. Ja etalons ir apzīmēts kā “ES klimata pārejas etalons” vai “Parīzes nolīgumam pielāgots ES etalons”,
   etalonu administratori atklāj arī šādu informāciju:
   a) uz nākotni vērsta dekarbonizācijas
         trajektorija gadu no gada;
   b) pakāpe, kādā IPCC dekarbonizācijas
         trajektorija       (1,5 °C        bez
         pārsnieguma vai pārsniedzot tikai
         nedaudz) ir sasniegta vidēji gadā
         kopš izveides;
   c) pārklāšanās           starp       šiem
         etaloniem un to ieguldījumu
         kopums,           kā       definēts
         Komisijas Deleģētās regulas
         (ES).../...      [PB:       lūgums
         ievietot atsauci uz Komisijas
         Deleģēto regulu, ar ko
         Eiropas        Parlamenta         un
LV                                                          2                                                        LV
 ---pagebreak---          Padomes          Regulu        (ES)
         2016/1011                 papildina
         attiecībā uz ES klimata
         pārejas etalonu un Parīzes
         nolīgumam pielāgoto ES
         etalonu             minimālajiem
         standartiem]1              1. panta
         e) punktā, izmantojot aktīvo
         daļu aktīvu līmenī.
          3 IEDAĻA – INFORMĀCIJAS ATKLĀŠANA PAR ATBILSTĪBAS PANĀKŠANU PARĪZES
                                               NOLĪGUMA MĒRĶIEM
   10. postenis. Līdz šīs regulas piemērošanas datumam etalonu administratori atklāj arī šādu informāciju par
   nozīmīgiem kapitāla vērtspapīru un obligāciju etaloniem, ES klimata pārejas etaloniem un Parīzes nolīgumam
   pielāgotiem ES etaloniem:
   Līdz 2021. gada 31. decembrim etalonu administratori atklāj šādu informāciju par katru etalonu vai attiecīgā
   gadījumā katru etalonu grupu:
   a) vai etalons atbilst oglekļa emisiju       □ Jā □ Nē
         samazināšanas mērķim vai Parīzes
         nolīguma mērķu sasniegšanai;
   b) temperatūras scenārijs saskaņā ar
         starptautiskajiem standartiem, ko
         izmanto, lai panāktu atbilstību SEG
         emisiju samazināšanas mērķim vai
         sasniegtu      Parīzes     nolīguma
         mērķus;
   c) tā         temperatūras        scenārija
         nodrošinātāja     nosaukums,      ko
         izmanto, lai panāktu atbilstību SEG
         emisiju samazināšanas mērķim vai
         sasniegtu      Parīzes     nolīguma
         mērķus;
   d) metodoloģija, ko izmanto, lai izmērītu
         atbilstību temperatūras scenārijam;
   e) hipersaite uz izmantotā temperatūras
         scenārija tīmekļa vietni.
   Datums, kurā informācija pēdējo reizi
   atjaunināta,       un      atjaunināšanas
   iemesls:
   1
             Komisijas Deleģētā regula (ES) …/… (…), ar kuru Eiropas Parlamenta un Padomes Regulu (ES)
             2016/1011 papildina attiecībā uz ES klimata pārejas etalonu un Parīzes nolīgumam pielāgoto ES
             etalonu minimālajiem standartiem (OV L …, …., …. lpp.).
LV                                                        3                                                     LV
 ---pagebreak---                                                    II PIELIKUMS
      VIDISKIE, SOCIĀLIE UN PĀRVALDĪBAS (VSP) FAKORI, KAS JĀŅEM VĒRĀ
                        PĒC ETALONA PAMATĀ ESOŠAJIEM AKTĪVIEM
                                                       1. sadaļa
                                         KAPITĀLA VĒRTSPAPĪRI
   VSP FAKTORI                                        INFORMĀCIJAS ATKLĀŠANA
   Kombinētie     VSP    Etalona vidējais svērtais VSP reitings (brīvprātīgi)
   faktori
                         Desmit lielāko etalona komponentu vispārējais VSP vērtējums pēc etalona svēruma
                         (brīvprātīgi).
   Vidiskie faktori      Etalona vidējais svērtais vidiskais reitings (brīvprātīgi)
                         Etalonportfeļa pakļautība atjaunojamo energoresursu enerģijai, ko mēra pēc
                         kapitālizdevumiem (CapEx) šajās darbībās (kā portfelī iekļauto energouzņēmumu kopējā
                         CapEx daļa) (brīvprātīgi).
                         Etalona portfeļa pakļautība ar klimatu saistītiem fiziskiem riskiem, mērot ekstremālu
                         laikapstākļu ietekmi uz uzņēmumu darbību un ražošanu vai dažādiem piegādes ķēdes
                         posmiem (pamatojoties uz emitenta pakļautību riskam) (brīvprātīgi).
                         Portfeļa pakļautības pakāpe nozarēs, kas uzskaitītas Eiropas Parlamenta un Padomes
                         Regulas (EK) Nr. 1893/20062 I pielikuma A līdz H iedaļā un L iedaļā, procentos no
                         portfeļa kopējā svēruma.
                         Etalona siltumnīcefekta gāzu (SEG) intensitāte.
                         Ziņoto SEG emisiju procentuālā attiecība pret aplēsto.
                         Etalonportfeļa pakļautība uzņēmumiem, kuru darbība ietilpst Regulas (EK) Nr. 1893/2006
                         I pielikuma 05.–09., 19. un 20. nodaļā.
                         Etalona portfeļa pakļautība darbībām, kas iekļautas vides preču un pakalpojumu nozarē,
                         kā definēts Eiropas Parlamenta un Padomes Regulas (ES) Nr. 691/20113 2. panta
                         5. punktā.
   Sociālie faktori      Etalona vidējais svērtais sociālais reitings (brīvprātīgi)
                         Starptautiskie līgumi un konvencijas, Apvienoto Nāciju Organizācijas principi vai
                         attiecīgā gadījumā valsts tiesību akti, kas izmantoti, lai noteiktu, kas ir “pretrunīgi
                         vērtējams ierocis”.
                         Etalona komponentu vidējais svērtais procentuālais īpatsvars pretrunīgi vērtējamajā ieroču
                         nozarē.
                         Etalona komponentu vidējais svērtais procentuālais īpatsvars tabakas nozarē.
                         To etalona komponentu skaits, uz kuriem attiecas sociālie pārkāpumi (absolūtais skaits un
                         relatīvais skaits dalīts ar visiem etalona komponentiem), kā minēts starptautiskajos
                         līgumos un konvencijās, Apvienoto Nāciju Organizācijas principos un attiecīgā gadījumā
   2
            Eiropas Parlamenta un Padomes Regula (EK) Nr. 1893/2006 (2006. gada 20. decembris), ar ko izveido
            NACE 2. red. saimniecisko darbību statistisko klasifikāciju, kā arī groza Padomes Regulu (EEK)
            Nr. 3037/90 un dažas EK regulas par īpašām statistikas jomām (OV L 393, 30.12.2006., 1. lpp.).
   3
            Eiropas Parlamenta un Padomes Regula (ES) Nr. 691/2011 par Eiropas vides ekonomiskajiem kontiem
            (OV L 192, 22.7.2011., 1. lpp.).
LV                                                          4                                                       LV
 ---pagebreak---                       valsts tiesību aktos.
                      Etalonu portfeļa pakļautība uzņēmumiem bez pienācīgas pārbaudes politikas jautājumos,
                      kas izskatīti Starptautiskās Darba organizācijas 1.- 8. konvencijā.
                      Vidējā svērtā vīriešu un sieviešu darba samaksas atšķirība.
                      Sieviešu un vīriešu vidējais svērtā attiecība valdēs.
                      Vidējais svērtais negadījumu, traumu un bojāgājušo skaits.
                      Notiesājošo spriedumu skaits un naudas sodu apmērs par korupcijas apkarošanas un
                      kukuļošanas apkarošanas tiesību aktu pārkāpumiem.
   Pārvaldības        Etalona vidējais svērtais pārvaldības reitings (brīvprātīgi)
   faktori
                      To valdes locekļu vidējais svērtais procentuālais īpatsvars, kuri ir neatkarīgi.
                      Sieviešu vidējais svērtais procentuālais īpatsvars valdēs.
                                                    2. sadaļa
                                            FIKSĒTI IENĀKUMI
   VSP FAKTORI                                     INFORMĀCIJAS ATKLĀŠANA
   Kombinētie     VSP Etalona vidējais svērtais VSP reitings (brīvprātīgi)
   faktori
                      Desmit lielāko etalona komponentu vispārējais VSP vērtējums pēc etalona svēruma
                      (brīvprātīgi).
   Vidiskie faktori   Etalona vidējais svērtais vidiskais reitings (brīvprātīgi)
                      Etalonportfeļa pakļautība atjaunojamo energoresursu enerģijai, ko mēra pēc
                      kapitālizdevumiem (CapEx) šajās darbībās (kā portfelī iekļauto energouzņēmumu kopējā
                      CapEx daļa) (brīvprātīgi).
                      Etalona portfeļa pakļautība ar klimatu saistītiem fiziskiem riskiem, mērot ekstremālu
                      laikapstākļu ietekmi uz uzņēmumu darbību un ražošanu vai dažādiem piegādes ķēdes
                      posmiem (pamatojoties uz emitenta pakļautību riskam) (brīvprātīgi).
                      Portfeļa pakļautības pakāpe nozarēs, kas uzskaitītas Regulas (EK) Nr. 1893/2006
                      I pielikuma A līdz H iedaļā un L iedaļā, procentos no portfeļa kopējā svēruma.
                      Etalona SEG intensitāte.
                      Ziņoto emisiju procentuālā attiecība pret aplēstajām emisijām.
                      Etalonportfeļa pakļautība uzņēmumiem, kuru darbība ietilpst Regulas (EK) Nr. 1893/2006
                      I pielikuma 05.–09., 19. un 20. nodaļā.
                      Zaļo obligāciju procentuālais īpatsvars etalonportfelī.
   Sociālie faktori   Etalona vidējais svērtais sociālais reitings (brīvprātīgi)
                      Starptautiskie līgumi un konvencijas, Apvienoto Nāciju Organizācijas principi vai
                      attiecīgā gadījumā valsts tiesību akti, kas izmantoti, lai noteiktu, kas ir “pretrunīgi
                      vērtējams ierocis”.
                      Etalona komponentu vidējais svērtais procentuālais īpatsvars pretrunīgi vērtējamajā ieroču
                      nozarē.
LV                                                       5                                                       LV
 ---pagebreak---                       Etalona komponentu vidējais svērtais procentuālais īpatsvars tabakas nozarē.
                      To etalona komponentu skaits, uz kuriem attiecas sociālie pārkāpumi (absolūtais skaits un
                      relatīvais skaits dalīts ar visiem etalona komponentiem), kā minēts starptautiskajos
                      līgumos un konvencijās, Apvienoto Nāciju Organizācijas principos vai attiecīgā gadījumā
                      valsts tiesību aktos.
                      Etalonu portfeļa pakļautība uzņēmumiem bez pienācīgas pārbaudes politikas jautājumos,
                      kas izskatīti Starptautiskās Darba organizācijas 1.- 8. konvencijā.
                      Vidējā svērtā vīriešu un sieviešu darba samaksas atšķirība.
                      Sieviešu un vīriešu vidējais svērtā attiecība valdēs.
                      Vidējais svērtais negadījumu, traumu un bojāgājušo skaits.
                      Notiesājošo spriedumu skaits un naudas sodu apmērs par korupcijas apkarošanas un
                      kukuļošanas apkarošanas tiesību aktu pārkāpumiem.
   Pārvaldības        Etalona vidējais svērtais pārvaldības reitings (brīvprātīgi)
   faktori
                                                    3. sadaļa
                                             VALSTS PARĀDS
   VSP FAKTORI                                     INFORMĀCIJAS ATKLĀŠANA
   Kombinētie     VSP Etalona vidējais svērtais VSP reitings (brīvprātīgi)
   faktori
                      Desmit lielāko etalona komponentu vispārējais VSP vērtējums pēc etalona svēruma
                      (brīvprātīgi).
                      To pamatā esošo fondu pārvaldības sabiedrību procentuālais īpatsvars, kuras ir
                      parakstījušas starptautiskos standartus.
   Vidiskie faktori   Etalona vidējais svērtais vidiskais reitings (brīvprātīgi)
                      Etalona portfeļa pakļautība ar klimatu saistītiem fiziskiem riskiem, mērot ekstremālu
                      laikapstākļu ietekmi uz uzņēmumu darbību un ražošanu vai dažādiem piegādes ķēdes
                      posmiem (pamatojoties uz emitenta pakļautību riskam) (brīvprātīgi).
                      Desmit galvenie un desmit maznozīmīgākie komponenti atkarībā no pakļautības ar
                      klimatu saistītiem fiziskiem riskiem (brīvprātīgi).
                      Etalona SEG intensitāte.
                      Ziņoto emisiju procentuālā attiecība pret aplēstajām emisijām.
                      Zaļo obligāciju procentuālais īpatsvars etalonportfelī.
   Sociālie faktori   Etalona vidējais svērtais sociālais reitings (brīvprātīgi)
                      To etalona komponentu skaits, uz kuriem attiecas sociālie pārkāpumi (absolūtais skaits un
                      relatīvais skaits dalīts ar visiem etalona komponentiem), kā minēts starptautiskajos
                      līgumos un konvencijās, Apvienoto Nāciju Organizācijas principos un attiecīgā gadījumā
                      valsts tiesību aktos.
                      Emitentu vidējie rezultāti cilvēktiesību jomā (tostarp kvantitatīvs rādītājs un tā
                      aprēķināšanai izmantotā metodoloģija).
                      Vidējais ienākumu nevienlīdzības vērtējums, ar ko mēra ienākumu un ekonomiskās
                      nevienlīdzības sadalījumu starp konkrētās ekonomikas dalībniekiem (tostarp kvantitatīvs
LV                                                       6                                                      LV
 ---pagebreak---                       rādītājs un tā aprēķināšanai izmantoto metodoloģiju).
                      Vidējais vārda brīvības vērtējums, kurā tiek mērīts, cik brīvi var darboties politiskās un
                      pilsoniskās sabiedrības organizācijas (tostarp kvantitatīvs rādītājs un tā aprēķināšanai
                      izmantotā metodoloģija).
   Pārvaldības        Etalona vidējais svērtais pārvaldības reitings (brīvprātīgi)
   faktori
                      Vidējais korupcijas vērtējums, kurā tiek mērīts korupcijas līmenis publiskajā sektorā
                      (tostarp kvantitatīvs rādītājs un tā aprēķināšanai izmantotā metodoloģija).
                      Vidējais politiskās stabilitātes vērtējums, kurā tiek mērīta iespējamība, ka pašreizējais
                      režīms tiks gāzts, izmantojot spēku (tostarp kvantitatīvs rādītājs un tā aprēķināšanai
                      izmantotā metodoloģija).
                      Vidējais tiesiskuma vērtējums, pamatojoties uz korupcijas neesamību, pamattiesību
                      ievērošanu un civiltiesību un krimināltiesību stāvokli (tostarp kvantitatīvs rādītājs un tā
                      aprēķināšanai izmantotā metodoloģija).
                                                     4. sadaļa
                                                     PRECES
   VSP FAKTORI                                      INFORMĀCIJAS ATKLĀŠANA
   Vidiskie faktori   Pamatā esošo preču pakļautības ar klimatu saistītiem fiziskiem riskiem pakāpe, mērot
                      ekstremālu laikapstākļu ietekmi uz uzņēmumu darbību un ražošanu vai dažādiem piegādes
                      ķēdes posmiem (zema, vidēja vai augsta) (brīvprātīgi).
                      Metodoloģija, kas izmantota, lai aprēķinātu ar klimatu saistītos fiziskos riskus
                      (brīvprātīgi).
                      Pamatā esošo preču pakļautības klimata pārejas riskiem pakāpe, mērot finanšu ietekmi,
                      ko izraisa mazoglekļa stratēģijas īstenošanas sekas (zema, vidēja vai augsta).
   Sociālie faktori   Pamatā esošo preču pakļautības sociālajam riskam pakāpe (zema, vidēja vai augsta).
   Pārvaldības        Pamatā esošo preču pakļautības pārvaldības riskam pakāpe (zema, vidēja vai augsta).
   faktori
                      Vidējais tiesiskuma vērtējums, pamatojoties uz korupcijas neesamību, pamattiesību
                      ievērošanu un civiltiesību un krimināltiesību stāvokli (tostarp kvantitatīvs rādītājs un tā
                      aprēķināšanai izmantotā metodoloģija).
                                                     5. sadaļa
                                                       CITI
   VSP FAKTORI                                      INFORMĀCIJAS ATKLĀŠANA
   Kombinētie     VSP Etalona vidējais svērtais VSP reitings (brīvprātīgi)
   faktori
   Vidiskie faktori   Etalona vidējais svērtais vidiskais reitings (brīvprātīgi)
                      Portfeļa pakļautības pakāpe ar klimatu saistītām iespējām, mērot ar klimata pārmaiņām un
                      novatoriskiem jauniem ieguldījumu risinājumiem saistītu ieguldījumu iespējas, procentos
                      no portfeļa kopējā svēruma.
LV                                                        7                                                       LV
 ---pagebreak---                     Etalona SEG intensitāte.
                    Portfeļa pakļautības pakāpe nozarēs, kas uzskaitītas Regulas (EK) Nr. 1893/2006
                    I pielikuma A līdz H iedaļā un L iedaļā, procentos no portfeļa kopējā svēruma.
   Sociālie faktori Etalona vidējais svērtais sociālais reitings (brīvprātīgs)
                    Starptautiskie līgumi un konvencijas, Apvienoto Nāciju Organizācijas principi vai
                    attiecīgā gadījumā valsts tiesību akti, kas izmantoti, lai noteiktu, kas ir “pretrunīgi
                    vērtējams ierocis”.
                    Etalona komponentu vidējais svērtais procentuālais īpatsvars pretrunīgi vērtējamajā ieroču
                    nozarē.
                    Etalona komponentu vidējais svērtais procentuālais īpatsvars tabakas nozarē.
   Pārvaldības      Etalona vidējais svērtais pārvaldības reitings (brīvprātīgi)
   faktori
                    To pamatā esošo fondu procentuālais īpatsvars, kuriem ir ieviesta pārvaldības politika,
                    tostarp pasākumi resursu plānošanai un pārvaldībai.
LV                                                     8                                                       LV